b'\n_START_ARTICLE_\nSne\xc5\xbena deklica\n_START_SECTION_\nPovzetek\n_START_PARAGRAPH_\nPoglavitni razlog za potek zgodbe se pojavi na za\xc4\x8detku, ko reven kmet sredi hude zime v pleteni ko\xc5\xa1ari najde nebogljeno dete, ki mu osmisli \xc5\xbeivljenje. Sprva je nekoliko zmeden in zaskrbljen, vendar se na dete, ki ga poimenuje Sne\xc5\xbena deklica, v hipu nave\xc5\xbee. Nudi ji varnost in ljubljenost, obenem pa trdno gara za njuno pre\xc5\xbeivetje. Tudi po nesre\xc4\x8di, ki ju doleti (ujma s to\xc4\x8do), kmet vztraja. Kasneje se na obisku nepri\xc4\x8dakovano pojavijo dekli\xc4\x8dini star\xc5\xa1i, ki vzamejo svojo h\xc4\x8der in kmeta na svojo posest.\n_START_SECTION_\nGlavni literarni liki\n_START_PARAGRAPH_\nMed glavne literarne like sodita kmet in Sne\xc5\xbena deklica. Kmet kot izrazit lik zgodbe pooseblja vztrajnost in voljo, kot zgled odrasle osebnosti pa skrbi za izgradnjo otrokovega hierarhi\xc4\x8dnega sistema vrednot, ki zaobjemajo slede\xc4\x8de lastnosti: skromnost, var\xc4\x8dnost, zadovoljstvo z malim, trud, marljivost ter po\xc5\xa1tenost. Otro\xc5\xa1ki lik ni sposoben sam spreminjati dogajanja (deklica samo raste); ta naloga pripade odraslemu._NEWLINE_Pripovedovalec je vsevedni.\n_START_SECTION_\nAnaliza zgodbe\n_START_PARAGRAPH_\nV delu je poudarjena pomembnost star\xc5\xa1evstva, ki se ka\xc5\xbee v skrbnem odnosu kmeta do najdenega deteta, imenovanega Sne\xc5\xbena deklica. Pri tem ne manjkajo zli elementi, kot so prevarantski mlinar, zvit in skopu\xc5\xa1ki trgovec ter zlobna sestra dekli\xc4\x8dine matere. Pravljica bralca soo\xc4\x8di z realnim \xc5\xbeivljenjem (predstavljajo ga dolga in mrzla zima, trdo delo kot borba za vsakdanji kruh, razo\xc4\x8daranje in zaskrbljenost, ki ju povzro\xc4\x8di ujma s to\xc4\x8do), \xc4\x8deprav so na mnogih mestih odnosi med literarnimi figurami idealizirani. Izbrana na\xc4\x8dina razvijanja teme (razlaganje in pojasnjevanje) vklju\xc4\x8dujeta veliko \xc5\xa1tevilo detajlov. Na nekaterih delih zgodba slogovno ni ustrezna (ponovitev polnopomenske besede iz prej\xc5\xa1nje povedi namesto primernej\xc5\xa1ega kohezivnega sredstva, uporaba mernih pridevnikov ob pomanj\xc5\xa1evalnicah, ki izra\xc5\xbeajo majhnost), prisotne so tudi slovni\xc4\x8dne napake (na primer uporaba dajalnika namesto mestnika, nepravilna uporaba vejice). Opozorjeno je na pomembnost \xc4\x8dlove\xc5\xa1ke bli\xc5\xbeine, v zgodbi zasledimo tudi ironijo. Opazen je izrazit kontrast ubo\xc5\xa1tvo (reven kmet) - preobilje (bogati star\xc5\xa1i). Skozi celotno zgodbo je izpostavljena ideja dobrega, ki je popla\xc4\x8dano z dvema gonilnima silama sre\xc4\x8dnega \xc5\xbeivljenja: z varnostjo in veseljem. Zaklju\xc4\x8di se s hvale\xc5\xbenostjo ter z zadovoljstvom vseh udele\xc5\xbeenih figur, kar sveta otroku ne slika \xc4\x8drno-belo (v smislu dobri \xe2\x80\x93 slabi), temve\xc4\x8d kot zaokro\xc5\xbeeno celoto, v kateri se razli\xc4\x8dni ljudje odlo\xc4\x8dajo razli\xc4\x8dno. Naklonjenost in ljubezen do otroka prevladata nad bli\xc5\xa1\xc4\x8dem pala\xc4\x8de.\n_START_SECTION_\nMotivno-tematske povezave\n_START_PARAGRAPH_\nMotiv najden\xc4\x8dka se pojavlja tudi drugod v literaturi. Med njimi so: Najden\xc4\x8dek (Vesenjak Jo\xc5\xbee), Najden\xc4\x8dek Jokec (Mirko Kun\xc4\x8di\xc4\x8d), Mojzesovo rojstvo (Zgodbe Svetega pisma) , Pohuj\xc5\xa1anje v dolini \xc5\xa0entflorjanski (Ivan Cankar), Tarzan (Walt Disney).'